יצחק מלינה

יצחק (איציק) מלינה (16 ביולי 1964, ז' באב תשכ"ד – 2 בדצמבר 2010, כ"ה בכסלו תשע"א) היה קצין משטרה, מפקד יחידת התנועה בתחנת חיפה. מלינה נספה באסון השרפה בכרמל בשנת 2010, ועל כך הוענקו לו עיטור המופת, ועיטור ארגון השוטרים הבין-לאומי.

 ביוגרפיה 
מלינה נולד בחיפה לג'ולי ויוסף, הבכור מבין ארבעה בנים. אימו נולדה במרוקו ואביו בפולין, לימים הכירו בארץ והתחתנו.

מלינה למד בבית הספר היסודי "שלווה" בקריית אליעזר. בשנת 1982 סיים את לימודיו בתיכון עירוני א' בקריית אליעזר, כמו כן היה פעיל בתנועת הנוער הצופים בשבט "עמית".

 שירות צבאי 
בשנת 1984 התגייס מלינה לצה"ל, והחל את שירותו הצבאי בחטיבת הנח"ל בגרעין התיישבות בקיבוץ חניתה על גבול הצפון. לאחר כשנה בשירות יצא לקורס קציני תחזוקה, ובסיום הקורס שובץ כקצין תחזוקה בגדוד 51 של חטיבת גולני. במהלך שירותו שהה תקופות ממושכות בדרום לבנון ובשטחי יהודה ושומרון. מלינה סיים את שירותו הצבאי בדרגת סרן.

 לימודים 
לאחר השחרור מהצבא, בהשראת אביו שגם הוא היה שוטר במשטרת ישראל, התגייס מלינה למשטרה בחצי משרה, ב. במקביל השלים לימודי תואר ראשון בסוציולוגיה ובמדעי המדינה באוניברסיטת חיפה.

בזמן הלימודים, הכיר דרך פרויקט פר"ח את אשתו לעתיד, כרמית, שלמדה תואר בחוגים לספרות ומקרא. הזוג התחתן ב-5 בדצמבר 1991, כ"ח בכסלו תשנ"ב, ונולדו להם שלושה ילדים.

 השירות במשטרה 
לאחר שהתחתן, החל מלינה לעבוד במשטרה במשרה מלאה. הוא יצא לקורס קצינים מטעם משטרת ישראל שאותו סיים בשנת 1997, ומילא תפקידים במשטרה כקצין: בחיפה, בטירת כרמל, בזכרון יעקב ובחדרה.

בין תפקידיו היה מפקד סיור, מפקד הוצל"פ, מפקד המשמר האזרחי (אק"מ). מלינה פעל להקצאת מדים למתנדבים, פיתח את יחידת הג'יפים, והעניק להם משימות מבצעיות המקבילות לאלו של שוטרים מן המניין. בתפקידו האחרון היה מפקד יחידת התנועה בחיפה, בדרגת רב-פקד.

 אסון השרפה בכרמל 
ב-2 בדצמבר 2010, כ"ה בכסלו תשע"א, פרצה שרפה ביערות הכרמל. עם היוודע על אירוע השרפה, נכנס מלינה לרכבה של מפקדת תחנת חיפה, אהובה תומר, ויחד עזרו בניהול האירוע: פינוי בבית אורן, חסימת כבישים ומתן עזרה לאנשים בגבעת וולפסון.

במהלך נסיעתם לחילוץ אנשים מגבעת וולפסון, נתקלו מלינה ותומר באוטובוס של שב"ס, שהיו בו שלושים ושבעה צוערים שעשו את דרכם לחילוץ אסירים בבית הסוהר דמון שביערות הכרמל. מלינה ותומר נשארו על מנת לחלץ את אנשי האוטובוס שנקלעו לאש, וכתוצאה מכך נספו באסון.

בסופו של דבר נספו במקום ארבעים וארבעה אנשים: שלושים ושבעה צוערי קורס קציני שירות בתי הסוהר ומפקדי הקורס, נהג האוטובוס, שני כבאים, נער מתנדב משירותי הכיבוי ושלושה קציני משטרה. מלינה נספה תוך כדי ניסיונו לסייע בחילוצו של האוטובוס ואנשיו. על כך הוענק לו עיטור המופת, וגם עיטור ארגון השוטרים הבין לאומי של איפ”א: על גילוי התמדה, דבקות במשימה, אומץ לב וגבורה הראויים לשמש למופת.

ב-5 בדצמבר 2010, הובא למנוחות בבית העלמין הצבאי בחיפה בחלקת השוטרים.

 הנצחה 
לאחר האסון נעשו מספר פעולות להנצחה לזכר יצחק מלינה:
 ערבי הנצחה בקורס שוטרים ובקורס קצינים של המשטרה.
 מרוץ לפיד במסגרת קורס חובלים של חיל הים שנערך מדי שנה בחנוכה.
 הקמת מרכז הדרכה וחדר דיונים במשטרה על שמו במחוז חוף.
 הקמת מרכז הדרכה על שמו בעין הים בחיפה.
 הכנסת ספר תורה על שמו בבית הכנסת "היכל שלמה" בחיפה.
 אלבום הנצחה מטעם החוג לחינוך באוניברסיטת חיפה.
 הקמת חדר אריזת מזון לנזקקים על שמו בחדר המשמר האזרחי בבית ספר היסודי “אילנות” ברחוב הסנה בכרמל מערבי.

כמו כן, נעשו מיזמים המנציחים את כל נפגעי אסון הכרמל:
 גשר ה-44 בעיר רחובות בו מופיעים שמות 44 הנספים בלוח זיכרון.
 שתילת עצים וחורשות לזכרם.
 טורניר כדורגל לזכרם.
 מרוצים וצעדות לזכרם.
 השקת ספינת שיטור ימי “כרמל” לזכר שלושת קציני המשטרה שנפלו באסון (יצחק מלינה, אהובה תומר וליאור בוקר).
 הענקת מלגות לזכרם לסטודנטים מצטיינים באוניברסיטת חיפה.
 הקמת האנדרטה לזכר הנספים באסון השרפה בכרמל סמוך למקום האסון. האנדרטה מהווה מוקד הנצחה, מציגה את נסיבות האסון, הנספים ופעולות ההצלה.

קישורים חיצוניים

 קורות החיים של יצחק מלינה, באתר "יזכור" של אוניברסיטת חיפה



 יוסי פרץ ארי, הגיבור מרחוב אחווה: פרידה מסנ"צ איציק מלינה, באתר מקור ראשון, 13 בדצמבר 2010

 בחניכת חדר לזכרו לאריזת מזון בבית הספר "אילנות" - דוד ד'אור מקדיש את שירו לזכר איציק מלינה ז"ל, בדף איציק (יצחק) מלינה ז"ל - לזכרו באתר פייסבוק, 7 ביולי 2011
 עמרם מצנע ראיון ברדיו חיפה עם אלמנתו של איציק מלינה במלאת שנה לאסון, בדף איציק (יצחק) מלינה ז"ל - לזכרו באתר פייסבוק, 25 בנובמבר 2011
 אלי לוי, תיעוד: הדקות האחרונות בחייו של איציק מלינה שנספה בכרמל, חדשות 13, 1 בדצמבר 2011
 חדשות 10 - כתבה עם קטעי וידאו של איציק מיום האסון וראיון עם הכתב אלי לוי, בדף איציק (יצחק) מלינה ז"ל - לזכרו באתר פייסבוק, 25 באפריל 2012
 אלי לוי, הספד אלמנתו של איציק מלינה בשנה השנייה לאסון, חדשות 13, 10 בדצמבר 2012

 אזכרה, שבע שנים לאסון הכרמל, באתר רדיו חיפה, 15 בדצמבר 2017


 טל סבג, "גבורתו של סגן איציק מלינה: למרות הסיכוי האפסי - בחר בהצלת אדם", I24 לחדשות, 30 באפריל 2025

 הערות שוליים 

קטגוריה:אישים הקבורים בבית הקברות הצבאי בחיפה
קטגוריה:אסון הכרמל
קטגוריה:הרוגי שרפות
קטגוריה:חיפה: אישים
קטגוריה:חללי משטרת ישראל
קטגוריה:שוטרים שעוטרו בעיטור המופת
קטגוריה:בוגרי תיכון עירוני א' (חיפה)
קטגוריה:בוגרי אוניברסיטת חיפה
קטגוריה:ישראלים שנולדו ב-1964
קטגוריה:ישראלים שנפטרו ב-2010